Dôvodová správa

Všeobecná časť 

	Návrh nariadenia vlády Slovenskej republiky, ktorým sa ustanovujú podrobnosti o požiadavkách na výrobky určené na styk s vodou určenou na ľudskú spotrebu ako všeobecne záväzný vykonávací predpis k zákonu o verejnom zdravotníctve nadväzuje na zmeny v organizácii štátnej správy na úseku verejného zdravotníctva, ktoré vstúpili do platnosti v roku 2004 v rámci plnenia programového vyhlásenia a transformačných krokov v rezorte zdravotníctva. 
	Návrh nariadenia vlády komplexne pokrýva problematiku požiadaviek na zloženie, úpravu a označovanie povrchu výrobkov určených na styk s pitnou vodou. Táto problematika nebola zatiaľ v našej legislatíve riešená samostatným všeobecne záväzným  právnym predpisom, iba posudkovou činnosťou orgánov na ochranu zdravia. 
	Návrh nariadenia vlády reaguje na požiadavky smernice Rady 98/83/EC o kvalite vody určenej pre ľudskú spotrebu, kde v článku 10 je požiadavka na zdravotné zabezpečenie  materiálov požívaných pri príprave alebo distribúcii vody určenej na ľudskú spotrebu.
	Predkladaný návrh nariadenia vlády je technickým právnym predpisom, čo bolo dôvodom predloženia materiálu na vnútrokomunitárne pripomienkové konanie po prvom prerokovaní Legislatívnou radou vlády SR dňa 25. apríla 2006, podľa požiadaviek smernice Európskeho parlamentu a Rady č. 98/34/ES z 22. júna 1998, ktorá stanovuje postup pre poskytovanie informácií v oblasti technických noriem a predpisov a pravidiel pre služby informačnej spoločnosti. Návrh nariadenia vlády bol notifikovaný pod označením 2006/0252/SK.

Doložka zlučiteľnosti
návrhu nariadenia vlády Slovenskej republiky s právom Európskych spoločenstiev a právom Európskej únie

1.	Predkladateľ právneho predpisu:	Vláda Slovenskej republiky

 2. Názov návrhu právneho predpisu: Nariadenie vlády Slovenskej republiky, ktorým sa ustanovujú podrobnosti o požiadavkách na výrobky určené na styk s vodou určenou na ľudskú spotrebu
  
3.	Problematika návrhu právneho predpisu:

	a) upravená v práve Európskych spoločenstiev: 
	- je upravená v primárnom práve:
	  Hlava XIII. (Zdravotníctvo), Hlava XIV. (Ochrana spotrebiteľa) a Hlava XIX 	 	  (Životné prostredie) Zmluvy o založení Európskeho spoločenstva v platnom znení
	- je upravená v sekundárnom práve:
	   
	b) upravená v práve Európskej únie
	- nie je upravená v primárnom práve
	- je upravená v sekundárnom práve:  
	
c) je obsiahnutá v judikatúre Súdneho dvora Európskych spoločenstiev (rozsudky vo veciach C-316/00, C-29/02, C-63/02, C-122/02) a nie je upravená v judikatúre Súdu prvého stupňa Európskych spoločenstiev.

Vzhľadom k tomu, že návrhom nariadenia vlády sa do právneho poriadku Slovenskej republiky nepreberá žiadna smernice ES, je bezpredmetné vyjadrovať sa k bodom 4., 5. a 6.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Návrh nariadenia vlády nezakladá nároky na verejné financie.
2.	Návrh nariadenia vlády je v súlade s prioritami a cieľmi hospodárskej politiky.
3.	Návrh nariadenia vlády nemá vplyv na životné prostredie.
4.	Návrh nariadenia vlády nebude mať dopad na zamestnanosť a zvýšenie počtu pracovných miest. 
5.	Návrh nariadenia vlády nebude mať vplyv na podnikateľské prostredie. 

Osobitná časť

K § 1
Predmet  úpravy sa člení do okruhov, ktoré ustanovuje nariadenie vlády z hľadiska vecnej problematiky.

K § 2
Vo výklade pojmov sú zaradené tie pojmy, ktoré sú dôležité pre správne vymedzenie problematiky.

K § 3 
	Vymedzuje metódy na overovanie hygienických požiadaviek výrobkov určených na styk s vodou určenou na ľudskú spotrebu. 
K § 4 
	Určuje označenie výrobkov určených na styk vodou určenou na ľudskú spotrebu.
K § 5
Vymedzuje podmienky na farbenie, potlač a dekoráciu výrobkov určených na styk s vodou určenou na ľudskú spotrebu.  
K § 6
Určuje, za akých podmienok môže byť použitá povrchová úprava výrobkov určených na styk s vodou určenou na ľudskú spotrebu.

K § 7
Stanovuje aké typy výrobkov z plastov môžu byť použité na styk s vodou určenou na ľudskú spotrebu, aby nebolo ohrozené zdravie ľudí.

K § 8
Vymedzuje aké typy výrobkov z elastomérov a gumy na báze prírodného kaučuku alebo syntetického kaučuku môžu byť požité na styk s vodou určenou na ľudskú spotrebu podľa dĺžky ich styku s vodou.

K § 9
           Do nariadenia vlády bola na žiadosť Európskej Komisie pridaná doložka vzájomného uznávania, aby bol umožnený voľný pohyb tovaru v rámci krajín Európskej Únie.

K § 10
	Ustanovenie o uskutočnenom vnútrokomunitárnom pripomienkovom konaní. 

K § 11
Nariadenie vlády nadobudne účinnosť 1. marca 2007.

K prílohe 

Špecifikuje postup na stanovenie látok uvoľnených z priemyslovo vyrábaných alebo používaných výrobkov určených na priamy styk s vodou – migračné skúšky.